ประกาศกรุงเทพมหานคร เรื่อง กำหนดวิธีการแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินในเขตผังเมืองรวมกรุงเทพมหานคร 

ประกาศกรุงเทพมหานคร
ประกาศกรุงเทพมหานคร
เรื่อง
กำหนดวิธีการแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดิน
ในเขตผังเมืองรวมกรุงเทพมหานคร[๑]
 

ด้วยกฎกระทรวงให้ใช้บังคับผังเมืองรวมกรุงเทพมหานคร
พ.ศ. ๒๕๔๙ ได้กำหนดประเภทและกิจการของการใช้ประโยชน์ที่ดินตามแผนผังกำหนดการใช้ประโยชน์ที่ดินภายในเขตผังเมืองรวมกรุงเทพมหานครและให้เจ้าของหรือผู้ครอบครองที่ดินที่ประสงค์จะใช้ที่ดินเพื่อก่อสร้างอาคารหรือประกอบกิจการที่ต้องขออนุญาตหรือต้องแจ้งต่อเจ้าพนักงานตามกฎหมาย
แจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินต่อเจ้าพนักงานท้องถิ่น
โดยมีวัตถุประสงค์เพื่อควบคุมความหนาแน่นของการใช้ประโยชน์ที่ดินให้เป็นไปตามข้อกำหนดของผังเมืองรวมกรุงเทพมหานคร

อาศัยอำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ และมาตรา ๔
แห่งพระราชบัญญัติการผังเมือง พ.ศ. ๒๕๑๘
ผู้ว่าราชการกรุงเทพมหานครในฐานะเจ้าพนักงานท้องถิ่นในเขตกรุงเทพมหานคร
จึงกำหนดวิธีการแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินในเขตผังเมืองรวมกรุงเทพมหานคร
ไว้ดังต่อไปนี้

ข้อ ๑
การขออนุญาตก่อสร้าง ดัดแปลง
ใช้หรือเปลี่ยนการใช้อาคารตามพระราชบัญญัติควบคุมอาคาร พ.ศ. ๒๕๒๒
และการยื่นแจ้งก่อสร้าง ดัดแปลง หรือเปลี่ยนการใช้อาคารโดยไม่ยื่นคำขอรับใบอนุญาต
โดยการแจ้งตามมาตรา ๓๙ ทวิ ตามพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติม
โดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ ให้ผู้ขออนุญาตหรือผู้แจ้งแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินตามแบบหนังสือแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินในเขตกรุงเทพมหานคร
(แบบ ผมร.1) พร้อมกับการยื่นคำขออนุญาต (แบบ ข.1)
หรือการแจ้ง (แบบ กทม.1) ต่อเจ้าพนักงานท้องถิ่น ณ
สำนักงานเขตท้องที่หรือสำนักการโยธา แล้วแต่กรณี

ข้อ ๒
การขออนุญาตหรือการแจ้งประกอบกิจการตามพระราชบัญญัติการสาธารณสุข
พ.ศ. ๒๕๓๕ หรือตามกฎหมายอื่นที่เกี่ยวข้อง ให้ผู้ขออนุญาตหรือผู้แจ้งประกอบกิจการ
แจ้งการใช้ประโยชน์ที่ดินหรือเปลี่ยนแปลงการใช้ที่ดินตามแบบหนังสือแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินในเขตกรุงเทพมหานคร
(แบบ ผมร.1) พร้อมกับการยื่นคำขออนุญาตหรือการแจ้งประกอบกิจการต่อเจ้าพนักงานท้องถิ่น
ณ สำนักงานเขตท้องที่

จึงประกาศให้ทราบโดยทั่วไป


ประกาศ
ณ วันที่ ๓ พฤศจิกายน พ.ศ. ๒๕๔๙
อภิรักษ์
โกษะโยธิน
ผู้ว่าราชการกรุงเทพมหานคร
[เอกสารแนบท้าย]

๑.
หนังสือแจ้งการใช้ประโยชน์ที่ดินหรือเปลี่ยนแปลงการใช้ประโยชน์ที่ดินในเขตผังเมืองรวมกรุงเทพมหานคร
(แบบ ผมร.1)

(ดูข้อมูลจากภาพกฎหมาย)






































โสรศ/ผู้จัดทำ
๒๓
สิงหาคม ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๙๔ ง/หน้า ๓๔/๘ สิงหาคม ๒๕๕๐